[{"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000006", "text": "Pam ei bod yn bwysig mesur effaith eich prosiect?"}, {"text_idx": "#000008", "text": "Nod Egin yw helpu grwpiau cymunedol i ddechrau prosiectau sy\u2019n canolbwyntio ar daclo neu addasu i newid hinsawdd, neu i fyw\u2019n fwy cynaliadwy. Ond sut allwch chi wybod os ydy eich ymdrechion yn gwneud gwahaniaeth go iawn?"}, {"text_idx": "#000009", "text": "Mae\u2019r rhan fwyaf ohonom eisiau gwneud ein rhan i wneud y byd yn lle gwell \u2013 ond i wneud yn siw\u0302r nad yw ein prosiect yn dod yn flwch ticio arall, neu\u2019n rhywbeth sy\u2019n teimlo\u2019n dda ond sydd ddim yn gwneud gwahaniaeth go iawn, mae\u2019n bwysig mesur effaith ein prosiectau. Y ffordd honno, rydyn ni\u2019n gwybod eu bod nhw wir yn helpu yn y ffordd rydym yn ei obeithio."}, {"text_idx": "#000010", "text": "Nid yw mesur effaith i gyd am rifau \u2013 mae o am ddysgu a gwella. Pan fyddwch yn mesur effaith, gallwch ddysgu beth sy\u2019n gweithio\u2019n dda a beth sydd angen ei newid. Mae fel edrych ar fap i weld os ydych chi\u2019n mynd i\u2019r cyfeiriad cywir. Drwy ddeall effaith eich prosiect, gallwch wneud penderfyniadau doethach, gwella\u2019r hyn yr ydych yn ei wneud, a dod o hyd i ffyrdd newydd o gael effaith fwy byth."}, {"text_idx": "#000011", "text": "Mae mesur effaith hefyd yn eich helpu i ddweud wrth eraill am y gwahaniaeth rydych yn ei wneud. Pan fyddwch chi\u2019n rhannu effaith eich prosiect, mae\u2019n annog cydweithio ac yn cyffroi pobl am be da chi\u2019n ei wneud. Drwy brofi bod eich prosiect yn gwneud gwahaniaeth o ddifrif, daw hi\u2019n haws cael mwy o adnoddau a chymorth \u2013 sy\u2019n cynnwys grantiau a chyllid. Mae hynny\u2019n golygu y gallwch chi ehangu eich prosiect a chyrraedd mwy o bobl, gan gael hyd yn oed mwy o effaith yn eich cymuned \u2013 a thu hwnt."}, {"text_idx": "#000012", "text": "Felly \u2013 sut byddwch chi\u2019n gwybod bod eich prosiect yn gwneud gwahaniaeth go iawn? Sut byddwch chi\u2019n gwybod beth i\u2019w fesur?"}, {"text_idx": "#000013", "text": "Dyna lle mae monitro a gwerthuso yn dod i mewn: mae ein partneriaid, Lab Cydgynhyrchu Cymru, wedi bod yn gweithio gyda ni i ddatblygu Pecyn Cymorth Monitro a Gwerthuso o\u2019r enw Profi, Arbrofi a Gwella at ddefnydd yr holl grwpiau a gefnogir trwy\u2019r rhaglen \u2013 er y bydd ar gael i unrhyw un hefyd i lawrlwytho."}, {"text_idx": "#000015", "text": "Pam ddylen ni fesur effair ein prosiect? Llun yn dangos: 1) I wneud yn siwr ein bod ni wir yn gwneud gwahaniaeth, 2) er mwyn i ni gopio ein syniad i rywle arall, 3) i gyffri pobl eraill am ein prosiect, 4) er mwyn cael mwy o gefnogaeth (yn cynnwys ariannu), 5) i ddysgu a gwella wrth i ni fynd ymlaen"}, {"text_idx": "#000017", "text": "\u2018Syniad y pecyn cymorth yw sicrhau bod pob grw\u0302p, dim ots be ydy eu gwybodaeth, gallu neu brofiad blaenorol, yn gallu cynnal gwerthusiad ystyriol, ystyrlon o ansawdd uchel, gan ddilyn arferion gwerthuso da sydd wedi\u2019u sefydlu."}, {"text_idx": "#000018", "text": "\u2018Fel y mae ei enw\u2019n awgrymu, mae\u2019r pecyn cymorth hwn yn ymwneud a\u0302 phrofi a gwella. Mae o am wybod sut i ddangos bod eich syniad gweithio, ac yn bwysicach fyth, sut i nodi\u2019r ffyrdd o wneud iddo weithio hyd yn oed yn well yn y dyfodol."}, {"text_idx": "#000019", "text": "\u2018Bydd y pecyn cymorth yn dod a\u0302 chanllawiau gwerthuso ac adnoddau a gyhoeddwyd gan arweinwyr cenedlaethol a rhyngwladol yn y maes. Trwy hunanasesiad syml, wedi\u2019i ategu gan gyfres o weithgareddau trafod, bydd grwpiau yn gallu nodi\u2019r methodolegau, a\u2019r adnoddau penodol, sydd wedi\u2019u halinio orau a\u0302\u2019u gweithgareddau personol, anghenion ac amcanion."}, {"text_idx": "#000020", "text": "\u2018Nid oes rhaid i weithgareddau monitro a gwerthuso fod yn gymhleth, ac mae\u2019r dulliau a nodir yn y pecyn cymorth hwn yn dechrau o bethau mor syml ag ysgrifennu geiriau ar nodiadau Post-It: ond dylai pob gwerthusiad fod yn bwrpasol, yn ystyriol ac yn briodol i\u2019r bobl dan sylw \u2013 mae Profi, Arbrofi a Gwella yn helpu unrhyw un sy\u2019n ei ddefnyddio i wneud yn siw\u0302r bod hynny\u2019n wir, gyda chyfres o gwestiynau amlddewis syml yn eich cysylltu a\u0302\u2019r offer a\u2019r dulliau monitro a gwerthuso sy\u2019n gweddu orau i\u2019ch anghenion."}, {"text_idx": "#000021", "text": "\u2018Mae\u2019r pecyn cymorth hefyd yn amlygu gwerth cydgynhyrchu: gwneud pethau gyda nid ar gyfer eich cymunedau. Mae gwerthusiadau yn gyfle naturiol i gael sgwrs gyfoethog ac agored gyda phawb yr ydych yn gweithio gyda nhw, gadael iddynt rannu eu straeon yn eu geiriau eu hunain, gwneud penderfyniadau am newidiadau yn y dyfodol gyda\u2019n gilydd, meithrin ymddiriedaeth a pherthnasoedd, a sefydlu ymdeimlad o berchnogaeth a rennir dros eich gweithgareddau , wrth i chi weithio gyda\u2019ch gilydd tuag at eich nodau cyfunol."}, {"text_idx": "#000022", "text": "\u2018Mae datblygiad y pecyn cymorth wedi\u2019i lywio gan \u201cdi\u0302m cyd-ddylunio\u201d sy\u2019n cynnwys aelodau o di\u0302m Egin, ti\u0302m Camau Cynaliadwy TNL, a defnyddwyr arfaethedig y pecyn cymorth, gan gynnwys cymunedau sy\u2019n cymryd rhan ym mhrosiect \u201cCamu Allan i Natur\u201d Pobl yn Gyntaf RhCT.\u2019"}, {"text_idx": "#000023", "text": "Bydd grwpiau a gefnogir gan Egin yn gallu cael cymorth uniongyrchol gan Labordy Cydgynhyrchu Cymru i\u2019w helpu i ddefnyddio\u2019r pecyn cymorth. Fel rhan o Gymuned Ar-lein Egin, byddwch hefyd yn cael mynediad i grw\u0302p o\u2019r enw Profi, Arbrofi a Gwella, lle gallwch chi rannu\u2019r hyn rydych chi\u2019n ei ddysgu gyda grwpiau eraill ar hyd y ffordd. Bydd Labordy Cydgynhyrchu Cymru hefyd yn cynnal cyfarfodydd ar-lein chwarterol lle gallwch gwrdd a\u0302 grwpiau eraill, rhannu straeon, a defnyddio profiad eich gilydd i helpu i wneud eich prosiect yr un mwyaf dylanwadol y gall fod."}, {"text_idx": "#000024", "text": "Hyd yn oed os nad ydych chi\u2019n rhan o Egin, mae croeso i chi lawrlwytho\u2019r pecyn Monitro a Gwerthuso a gwneud eich ffordd drwyddo! Darllennwch fwy a cewch afael Pecyn Cymorth yma."}, {"text_idx": "#000025", "text": "Cofnodwyd y blog hwn yn wreiddiol ar .uk, ewch i wefan Egin i gael gwybod mwy am y prosiect a gweld adnoddau ychwanegol am fonitro a gwerthuso gan Mike Corcoran yn Labordy Cydgynhyrchu Cymru."}, {"text_idx": "#000026", "text": "Mae Gwyneth hefyd wedi ysgrifennu darn arall ar gyfer prosiect All About Egin WCVA \u2013 Cefnogi cymunedau yng Nghymru i fynd i\u2019r afael a\u0302\u2019r newid yn yr hinsawdd."}, {"text_idx": "#000030", "text": "Ymunwch a\u0302 ni ar y cyfryngau cymdeithasol"}]